Dubačová, Viera, poslankyňa NR SR (2019-05-09):
Vážené kolegyne, kolegovia, dovoľte mi, aby som sa aj ja vyslovila k tomuto zákonu a požiadala predkladateľov, aby nepodporili tento zákon, aby ho s pokorou stiahli a dopracovali. Ja budem rozprávať za vysoké školy v oblasti umeleckého vzdelávania. Tento zákon je diskriminačný, vysvetlím prečo. Veľmi citlivo sa dotýka práve vysokých škôl, vysokých škôl s umeleckým, v oblasti umenia, pretože nenapomáha, aby si títo absolventi mohli urobiť doplňujúce pedagogické štúdium pre študentov prvého a druhého stupňa vysokých škôl. Vysoká škola múzických umení aj v priebehu, aj v priebehu a v rozporovom konaní pripomienkovala práve tento návrh zákona a pripomienky Vysokej školy múzických umení neboli, neboli akceptované. Chcela by som povedať, že práve tento zákon neumožňuje kvalifikačné vzdelávanie formou doplňujúceho pedagogického štúdia pre študentov a absolventov prvého stupňa vysokoškolského štúdia napriek tomu teda, že táto požiadavka bola zo strany ministerstva školstva potvrdená, že bude akceptovaná. V prílohe 1 vyhlášky chýba v kvalifikačných predpokladoch zastúpenie umeleckých študijných odborov pre možnosť uplatnenia absolventov vysokých umeleckých škôl v oblasti výchovy a vzdelávania na strednom i základnom stupni. Aké to bude mať, aké to bude mať dôsledky? Základné a najmä stredné umelecké školstvo alebo školy umeleckého zamerania na celom Slovensku nebudú môcť dopĺňať kvalifikovaných, kvalifikovaných učiteľov z radov absolventov umeleckých vysokých škôl v žiadnom z týchto umeleckých odborov. To je tanečný odbor, dramatický odbor, všetky dychové nástroje, niektoré sláčikové a klávesové nástroje a podobne. Uvedené špecializácie totiž nie je možné študovať na žiadnej inej vysokej škole ako na vysokej škole umeleckého zamerania. Je veľmi dôležité, aby sme v tomto zákone, teda tento váš konkrétny zákon neumožňuje získať práve tento kvalifikačný predpoklad na výkon pracovnej činnosti v kategórii učiteľ v neučiteľských študijných programoch v umeleckých študijných odboroch. On umožňuje iba toto štúdium pre študentov dennej formy druhého stupňa vysokoškolského štúdia a odopiera ju študentom dennej formy bakalárskeho štúdia, ako aj absolventom obidvoch stupňov vysokoškolského štúdia neučiteľských programov, ktorí predtým nenadobudli vyššie odborné vzdelanie. To znamená piaty a šiesty ročník konzervatória. Absolventi bakalárskeho i magisterského štúdia, ktorí prídu na vysoké umelecké školy len s maturitným vzdelávaním, z konzervatória alebo z akejkoľvek inej strednej školy, z gymnázia vrátane zahraničných, zostanú bez možnosti prihlásiť sa na doplňujúce pedagogické štúdium a získať tak požadovaný kvalifikačný predpoklad na výkon pracovnej činnosti učiteľa základnej umeleckej školy alebo korepetítora. Podľa návrhu zákona je v § 10 ods. 1 kvalifikačným predpokladom na výkon pracovnej činnosti pedagogického zamestnanca vzdelanie, no vyžadovaným stupňom vzdelania pre učiteľa základnej umeleckej školy a korepetítora je podľa § 11 ods. 1 c) najmenej vyššie odborné vzdelanie. Je zrejmé, že samotným štúdiom neučiteľských študijných programov nie je možné získať kvalifikačný predpoklad na výkon pracovnej činnosti pedagogického zamestnanca. Nový zákon tak vytvára legislatívnu bariéru, ktorou nesmierne komplikuje študentom vysokých škôl získavanie pedagogickej kvalifikácie. Tú môžu získať študenti len dennej formy magisterského štúdia, avšak v prípade študentov dennej formy bakalárskeho štúdia takáto možnosť chýba. Zároveň vzniká v ďalšom § 43 ods. 8 zákona výrazná komplikácia aj pre absolventov bakalárskeho a magisterského stupňa, ktorí by chceli absolvovať doplňujúce pedagogické štúdium v externej forme. Tento paragraf totiž umožňuje absolvovanie kvalifikačného vzdelávania len takej fyzickej osobe, ktorá spĺňa kvalifikačný predpoklad vyžadovaného stupňa vzdelania na výkon pracovnej činnosti v príslušnej kategórii alebo v podkategórii pedagogického zamestnanca. Táto podmienka splnenia kvalifikačného predpokladu budí dojem, akoby zámerom nového zákona bolo dosiahnuť, aby každý študent ešte pred vstupom na vysokú školu v umeleckom neučiteľskom programe musel povinne absolvovať vyššie odborné vzdelanie v piatom a šiestom ročníku konzervatória. V súčasnosti je pritom vyššie odborné vzdelanie a z neho vyplývajúce nadobudnutie najnižšej pedagogickej kvalifikácie v umeleckom školstve európskych krajín i všade vo svete celkom netypické. Študenti, ktorí k nám prichádzajú študovať z ostatných krajín, prichádzajú obyčajne po maturite, ktorou sa tam stredné umelecké vzdelávanie ukončuje. Takisto mnoho talentovaných študentov zo Slovenska a Česka prichádza študovať po maturite na vysoké umelecké školy z iných typov škôl, ako sú konzervatória. Čo to v praxi znamená? Znamená to ako pre absolventov neučiteľských študijných programov obidvoch stupňov vysokoškolského štúdia absurdnú podmienku, doplniť si najskôr kvalifikačný predpoklad absolvovaním piateho a šiesteho ročníka konzervatória a následne sa prihlásiť na ďalšie dva roky externej formy doplňujúceho pedagogického štúdia na vysokej škole, teda predĺženie štúdia celkovo o štyri roky. Tento stav je naozaj diskriminačný. Je diskriminačný pre študentov bakalárskeho štúdia neučiteľských študijných programov, ktorým je oproti študentom konzervatória, absolventom vyššieho odborného štúdia odopretá možnosť doplnenia si kvalifikačného predpokladu absolvovaním doplňujúceho pedagogického štúdia v súbežnej dennej forme so štúdiom študijného programu. A po ďalšie, absolventov bakalárskeho a magisterského štúdia neučiteľských študijných programov, ktorým je odopretá možnosť doplniť si kvalifikačný predpoklad absolvovaním doplňujúceho pedagogického štúdia bez nutnosti absolvovania stredoškolského vyššieho odborného štúdia. Za veľmi dôležité pokladám ešte aj ďalší fakt, a to, že týmto krokom ministerstvo školstva výrazným spôsobom zasahuje do očakávaných štrukturálnych zmien na zvýšenie uplatniteľnosti absolventov dotknutých vysokých umeleckých škôl, pričom práve požiadavka tejto, týchto štrukturálnych zmien vychádza nielen zo samotných potrieb našej spoločnosti, ale aj zo samotného ministerstva školstva. Osobne som sa na výbore pre kultúru pýtala pána predsedu Jarjabka, aké je uplatnenie práve u nás na strednom, východnom a severnom Slovensku práve absolventov napríklad Akadémie umenia, nakoľko je tam počet divadiel obmedzený, a bolo mi povedané, že práve títo absolventi sa uplatňujú, že všetci sú zamestnaní a že práve sa uplatňujú ako učitelia stredných umeleckých, základných a stredných umeleckých škôl. A týmto zákonom vy ich práve diskriminujete. Diskriminujete študentov, ktorí skončili vysokú školu, nemajú sa ako uplatniť nielen vo svojom obore, ktorý vyštudovali a ktorý sa nedá nikde inde na vysokej škole študovať, ale zároveň tak aj vlastne naozaj nastáva otázka potom opodstatnenia tých škôl. Idete sami proti sebe. Tak ja vás chcem naozaj poprosiť, aby ste tento zákon nepodporili. Ďakujem.